Document ID: 32013R0786

KOMISIJOS REGLAMENTAS (ES) Nr. 786/2013
2013 m. rugpjūčio 16 d.
kuriuo dėl leidžiamų jesotoksinų ribų gyvuose dvigeldžiuose moliuskuose iš dalies keičiamas Europos Parlamento ir Tarybos reglamento (EB) Nr. 853/2004 III priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 10 straipsnio 1 dalies d punktą,
kadangi:
(1)
Reglamente (EB) Nr. 853/2004 maisto ūkio subjektams nustatyti konkretūs gyvūninių produktų higienos reikalavimai. Tame reglamente nustatyta, kad maisto ūkio subjektai turi užtikrinti, kad rinkai pateiktuose žmonėms vartoti skirtuose gyvuose dvigeldžiuose moliuskuose nebūtų tam tikrų jūrinių biotoksinų, kurių bendras kiekis (išmatuotas visame moliusko kūne arba bet kurioje atskirai valgomoje jo kūno dalyje) viršytų to reglamento III priedo VII skirsnio V skyriaus 2 punkte nustatytas ribas. To skyriaus 2 punkto d papunktyje nustatyta didžiausia jesotoksinų riba - 1 miligramas jesotoksinų ekvivalento kilograme;
(2)
2008 m. gruodžio mėn. Europos Komisijos prašymu Europos maisto saugos tarnyba (toliau - EMST) priėmė Mokslinės grupės dėl teršalų maisto grandinėje nuomonę dėl jūrinių biotoksinų kiaukutiniuose (jesotoksinų grupė) (2). Nuomonėje nurodyta, kad atlikus kelis ūmaus toksiškumo tyrimus, kai jesotoksinai patenka į virškinamąjį traktą, nebuvo pastebėta jokių klinikinių toksiškumo požymių. Be to, EMST padarė išvadą, kad kiaukutinių porcijoje turėtų būti ne daugiau kaip 3,75 miligramo jesotoksinų ekvivalento kilograme. Ši riba yra didesnė nei dabartinė Reglamento (EB) Nr. 853/2004 III priedo VII skirsnio V skyriaus 2 punkto d papunktyje nustatyta riba;
(3)
2012 m. spalio 1-5 d. CODEX žuvies ir žuvininkystės produktų komiteto surengtoje 32-ojoje sesijoje patvirtinta, kad jesotoksinai išbraukti iš jūrinių biotoksinų, kurie turėtų būti tiriami tarptautiniu lygiu, sąrašo;
(4)
remiantis EMST nuomone ir CODEX žuvies ir žuvininkystės produktų komiteto 32-osios sesijos išvadomis tikslinga padidinti dabartinę jesotoksinams nustatytą ribą iki 3,75 miligramo jesotoksinų ekvivalento kilograme;
(5)
todėl Reglamento (EB) Nr. 853/2004 III priedas turėtų būti atitinkamai iš dalies pakeistas;
(6)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 853/2004 III priedo VII skirsnio V skyriaus 2 punkto d papunktis pakeičiamas taip:
„d)
jesotoksinų - 3,75 miligramo jesotoksinų ekvivalento kilograme moliuskų“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. rugpjūčio 16 d.

Labels: 0
17
20
6